เยอรมนีเผย GDP Q4/58 ขยายตัว 0.3% แม้ส่งออกซบเซา
เยอรมนีเผย GDP Q4/58 ขยายตัว 0.3% แม้ส่งออกซบเซา
12 ก.พ. 2559

สำนักงานสถิติแห่งเยอรมนี (Destatis) เปิดเผยว่า ผลิตภัณฑ์มวลรวมภายในประเทศ (GDP) ไตรมาส 4 ประจำปี 2558 ของเยอรมนี ขยายตัว 0.3% เทียบรายไตรมาส ซึ่งสอดคล้องกับการคาดการณ์ของนักเศรษฐศาสตร์ แม้ว่าการส่งออกอ่อนแรงลงท่ามกลางความไม่แน่นอนของเศรษฐกิจโลก เนื่องจากการบริโภคภายในประเทศนั้นมีความแข็งแกร่ง
การบริโภคภายในประเทศเป็นปัจจัยสำคัญที่ช่วยหนุนเศรษฐกิจเยอรมนีในไตรมาสที่ผ่านมา โดยการใช้จ่ายภาคครัวเรือนได้กลับมาขยายตัว เนื่องจากตลาดแรงงานและค่าจ้างมีทิศทางที่ดี ขณะเดียวกันราคาน้ำมันและพลังงานที่ปรับตัวลดลงก็ทำให้ประชาชนมีเงินเหลือมากขึ้น นอกจากนี้ รัฐบาลเยอรมนีก็มีการใช้จ่ายเพิ่มขึ้นเช่นกัน เพื่อรองรับกับกลุ่มผู้ลี้ภัยที่เดินทางมายังเยอรมนี